open-index/open-wikipedia-markdown huggingface dataset:
John W. Campbell Memorial Award for Best Science Fiction Novel

De ***John W. Campbell Memorial Award for Best Science Fiction Novel*** ("John W. Campbell Betinkingspriis foar de Bêste Science Fiction-roman"), ek wol koartwei de *Campbell Memorial Award* neamd, is in Amerikaanske priis dy't ienris yn 't jier útrikt wurdt troch it Sintrum foar Science Fiction-stúdzje fan 'e Universiteit fan Kansas oan 'e skriuwer fan 'e as bêste beoardiele science fiction-roman fan it foargeande jier. It is de wjergader foar romans fan 'e *[[Theodore Sturgeon Award]]* foar it bêste koarte ferhaal, dy't útrikt wurdt troch deselde organisaasje. De *Campbell Memorial Award* moat net betize wurde mei de *[[John W. Campbell Award for Best New Writer]]* (oftewol de *Campbell Award*), wat in hiele oare priis is dy't útrikt wurdt troch in oare organisaasje.

De *Campbell Memorial Award* is ferneamd nei John W. Campbell (1910-1971), dy't desennialang njonken syn skriuwerskip ek haadredakteur wie fan it ynfloedrike tydskrift *[[Analog Science Fiction and Fact]]*. De priis waard yn 1973 ynsteld troch de auteurs en kritisy Harry Harrison en Brian Aldiss, en hat as doel en set Campbell syn krewearjen fuort om science fiction-skriuwers oan te moedigjen. Neffens it ynfloedrike sjenretydskrift *[[Locus Magazine]]* is it ien fan 'e wichtichste prizen fan 'e skreaune science fiction.

De winnende roman wurdt útornearre troch in panel fan science fiction-ekspêrs, op grûn fan nominaasjes troch útjouwers en in faksjuery. De winner wurdt elts jier yn maaie selektearre, en de priis, yn 'e foarm fan in trofee, wurdt dêrnei tegearre mei de *Theodore Sturgeon Award* útrikt by in gala-evenemint yn juny, yn Lawrence, ûnder de Campbell Konferinsje op 'e Universiteit fan Kansas. Foar 1979 waard de priis op oare manearen útrikt. Sûnt 1973 binne der 138 skriuwers foar de *Campbell Memorial Award* nominearre, wêrfan't 41 de priis ek echt wûn hawwe (stân fan saken 1 jannewaris 2014). Yn 1976 en 1994 oardiele it panel dat de nominaasjes net goed genôch wiene, en waard de priis net útrikt; yn 1974, 2002, 2009 en 2012 koe it panel net kieze tusken de lêste beide kandidaten en wiene der twa winners. De iennichste skriuwers dy't de priis twaris wûn hawwe, binne Frederik Pohl (1978 en 1985) en Joan Slonczewski (1987 en 2012). Oare ferneamde winners binne bygelyks David Brin (1986) en Kim Stanley Ronbinson (1991). Foar in folsleine list mei alle winners, sjoch op dizze side, yn 'e Ingelske Wikipedy.

## Keppelings om utens
* Offisjele webside fan 'e ''John W. Campbell Memorial Award''
John W. Campbell Award

* John W. Campbell Award for Best New Writer
* John W. Campbell Memorial Award for Best Science Fiction Novel
Illinois

**Illinois** is in steat yn de Feriene Steaten fan Amearika. De haadstêd is Springfield.

## Skiednis
Illinois is ferneamd nei in Yndianestam en waard op 3 desimber 1818 de 21e steat fan de Feriene Steaten. 

Tidens de Amerikaanske Boargeroarloch hearde Illinois ta de Uny.

## Geografy
De steat Illinois is 149.998 km² grut en leit yn de *Sintral*-tiidsône. It heechste punt is de pyk fan Charles Mound (376 meter). Yn it noarden grinzet it gebiet oan de Michiganmar (Grutte Marren) en de steat Wiskonsin, yn it westen oan Iowa en Missoury en yn it easten oan Indiana en Kentucky.

De hiele westgrins wurdt foarme troch de rivier de Mississippy. Dwers troch de steat rint de rivier de Illinois, dy't yn de Mississippy útmûnet. Dy útrin is tige breed.

## Bestjoerlike yndieling
Illinois is ûnderferparte yn 102 county's.

## Nijsgjirrichheden
Fierwei de grutste attraksje is Chicago, mei har musea, wolkenskrabers, arsjitektuer, de Michiganmar en de direkte omjouwing. 

Oare Nijsgjirrichheden binne:
* National Historic Trail 
* Illinois & Michigan Canal National Heritage Corridor
* Lewis & Clark National Historic Trail
* Mormon Pioneer National Historic Trail
* Trail Of Tears National Historic Trail
* De histoaryske Route 66 fan Chicago nei Los Angeles, ûnder oare besongen troch de Rolling Stones

Yn de haadstêd Springfield stiet it hûs fan presidint Abraham Lincoln. Yn Tampico is ek it bertehûs fan de eartiidske presidint Ronald Reagan iepen foar publyk. 

Illinois beskikt oer in grut oantal steatsparken, wêrûnder it Starved Rock Park oan de Illinois rivier. Yn dat park leit in heuvel dêr't Yndiaanske stammen tsjin mekoar fjochten hawwe. 

## Keppeling om utens
* Offisjele webstee fan Illinois
Illinois (betsjuttingsside)

"**Illinois**" hat yn de Wikipedy ferskate betsjuttings:

* Illinois (steat), in steat fan de Feriene Steaten
* Illinois (regio), in âlde regio yn it súdwesten fan de steat Illinois
* Territoarium Illinois, âld territoarium dat foar in part de steat Illinois besloech
* Illinois (folk), it Yndianefolk dêr't de steat nei ferneamd is
* Illinois (taal), de taal fan de stam

En fjouwer rivieren yn de Feriene Staeten:
* De Illinois (rivier yn Illinois), de sydrivier fan de Mississippy yn de steat Illinois
* De Illinois (rivier yn Arkansas en Oklahoma), rivier yn de steaten Arkansas en Oklahoma
* De Illinois (rivier yn Oregon), rivier yn de steat Oregon
* De Illinois (rivier yn Kolorado), rivier yn de steat Kolorado
Illinois (rivier yn Illinois)

De rivier de **Illinois** is in grutte sydrivier fan de Mississippy, yn de Amerikaanske steat Illinois. De rivier is sa'n 440 km lang en soarget foar de ôfwettering fan in grut part fan Sintraal-Illinois, it streamgebiet beslacht 72.701 km². De rivier wie in wichtige ferbining foar de Lânseigen Amerikanen en iere Frânske hannelers tusken de Grutte Marren en de Mississippy. De Frânske koloanjale delsettings oan de rivier wienen it hert fan it gebiet dat *Illinois Country* neamd waard. Nei de oanlis fan it Illinois en Michigankanaal en it Hennepinkanaal Canal yn de 19e iuw, bleau de rivier in wichtige ferbining foar de moderne skipfeart tusken de Michiganmar en de Mississippy.

## Plakken oan de Illinois (yn de streamrjochting)
Urban fantasy

***Urban Fantasy***, wat oerset wurde kin as "stedsfantasij", is subsjenre fan 'e fantasy, wêrfan't de definysje bepaald wurdt troch it toaniel fan hanneling: it ferhaal moat him foar it meastepart yn in stêd ôfspylje. Dêrby spilet it yn 'e regel yn ús kontemporêne wrâld, dêr't de skriuwer dan fantasy-eleminten lykas boppenatuerlike wêzens en/of tsjoenderij yn yntrodusearret. Wat dat oangiet is *urban fantasy* it tsjinstelde fan *[[high fantasy]]*, dat hielendal plakfynt yn in alternative wrâld dy't folslein oan it brein fan 'e skriuwer ûntspruten is. It is lykwols ek mooglik dat *urban fantasy* yn in histoaryske, futuristyske of fiktive setting pleatst is, salang't it him mar grutdiels yn in stêd ôfspilet.

In protte *urban fantasy*-romans hawwe as fertelperspektyf de ik-persoan, en geane gauris oer haadpersoanen dy't yn in stêd as in figilante of út namme fan in alternatyf gesach de wet hanthavenje op it boppenatuerlik mêd. Sa giet de *Anita Blake*-searje fan Laurell K. Hamilton oer de ûndersiken fan in boppenatuerlike federaal marshal dy't paranormale saken oplost, en giet *[[The Dresden Files (romansearje)|The Dresden Files]]* fan Jim Butcher oer in tsjoender dy't foar in diel op eigen manneboet en foar in diel út namme fan in ynternasjonale Wite Rie fan Tsjoenderij syn thússtêd Chicago frijwarret fan boppenatuerlike smjunten. Oare foarbylden fan urban fantasy binne de *[[Mercy Thompson]]*- en *[[Alpha and Omega-searje|Alpha and Omega]]*-searjes fan Patricia Briggs en de *Kate Daniels*-rige fan Ilona Andrews.

Op 'e tillefyzje wie ien fan 'e bekendste *urban fantasy*-searjes *[[Buffy the Vampire Slayer (telefyzjesearje)|Buffy the Vampire Slayer]]*, oer in skoalfamke dat yn har frije tiid it (fiktive) stedsje Sunnyvale, yn Kalifornje, beskerme tsjin fampieren en oare kweadoggers.
Cliffhanger

In ***cliffhanger*** (útspr.: ['klɪfhæŋǝɹ]) is in Ingelske term op it mêd fan 'e narratology by tillefyzje, film, literatuer en oare soksoarte saken. Dêrby wurdt in ôflevering, film, boek, ensfh. beëinige op it punt dat de haadpersoan yn in tige nuodlike sitewaasje ferkeart of foar in dreech dilemma komt te stean, of as der krekt in skokkende wierheid oan it ljocht kommen is. By film en tillefyzje sil it neikommende diel of de folgjende ôflevering dan yn 'e regel begûn wurde mei in rekapitulaasje fan it foargeande ("De lêste kear yn *[[L.A. Law]]*..."). It is de bedoeling om mei in *cliffhanger* it publyk yn spanning te hâlden sadat men de oare kears bewissige is fan hege sjoch- of ferkeapsifers. Soks kin lykwols ek misbeteare as de wachttiid te grut is of der tefolle gebrûk makke wurdt fan dit ynstrumint, sadat de sjoggers of lêzers yn frustraasje ôfheakje.
Arthur C. Clarke Award

De ***Arthur C. Clarke Award*** is in Britske literatuerpriis dy't elts jier útrikt wurdt oan 'e skriuwer fan 'e as bêste beoardiele science fiction-roman dy't yn it foargeande jier foar it earst yn Grut-Brittanje publisearre is (it komt dus foar dat sokke romans al earder yn oare lannen útjûn binne). De priis is ferneamd nei de Britske auteur Arthur C. Clarke (1917-2008), dy't yn 1987 in skinking die dêr't de priis mei oprjochte wurde koe.

De winners wurde keazen troch in faksjuery besteande út leden fan 'e *[[British Science Fiction Association]]*, de *[[Science Fiction Foundation]]* en it *[[Sci-Fi-London]]*-filmfestival. Oan 'e priis is in boekesteun mei in gravearre ynskripsje en in bedrach yn Britske pûnen ferbûn dat oerienkomt mei it jier (dus bgl. £2014 yn it jier 2014). De *Arthur C. Clarke Award* wurdt wol beskôge as de wichtichste en meast prestizjeuze Britske priis op it mêd fan science fiction. Foar in folsleine list mei winners en nominearden, sjoch op dizze side, op 'e Ingelske Wikipedy.

## Keppelings om utens
* Offisjele webside fan 'e ''Arthur C. Clarke Award''
Compton Crook Award

De ***Compton Crook Award*** is in Amerikaanske literatuerpriis dy't elts jier oan 'e ein fan maaie útrikt wurdt oan 'e skriuwer fan it bêste Ingelsktalige romandebút fan 'e sjenres science fiction, fantasy of horror. De tawizing en útrikking fan 'e priis wurdt dien troch de leden fan 'e *[[Baltimore Science Fiction Society]]* (BSFS) op harren jierlikse science fiction-konvinsje Balticon, te Baltimore. De earste útrikking fûn plak yn 1983.

De priis is ferneamd nei science fiction-auteur Compton Crook, dy't skreau ûnder it pseudonym Stephen Tall; dêrfandinne dat de priis ek wol bekend stiet as de *Compton Crook/Stephen Tall Award*. Sûnt 2005 is oan 'e priis in jildbedrach fan $1.000 ferbûn. Under de skriuwers dy't de priis alris wûnen, binne Elizabeth Moon (1989), foar *Sheepfarmer's Daughter*, E.E. Knight (2004), foar *Way of the Wolf* en Naomi Novik (2007), foar *His Majesty's Dragon*. Foar in folsleine list mei winners, sjoch op dizze side, op 'e Ingelske Wikipedy.

## Keppelings om utens
* Offisjele webside fan 'e ''Compton Crook Award''
Lambda Literary Award

De ***Lambda Literary Awards*** ("Lambda Literatuerprizen"), ek wol bekend as de ***Lammys***, binne in groep Amerikaanske literatuerprizen dy't ienris yn 't jier útrikt wurde troch de *[[Lambda Literary Foundation]]*, foar literêre wurken wêryn't homo-, bi- en/of transseksualiteit op in positive wize op 'e foargrûn helle wurdt. (De Grykske letter lambda (λ) is, alteast yn 'e Feriene Steaten, in symboal fan 'e homorjochtebeweging.) De *Lambda Literary Awards* waard ynsteld yn 1988, en de oarspronklike 14 kategoryen binne ûnderwilens útgroeid ta 22. Iere kategoryen, lykas foar literatuer dy't spesifyk oer HIV/AIDS gie, binne opdoekt doe't de AIDS-krisis geandewei de tiid in minder driuwend karakter krige, wylst nije kategoryen oangeande bi- en transseksualiteit letter tafoege binne ûnder druk fan harren respektivelike belange-organisaasjes en aktivisten.

Njonken de primêre prizen rikt de *Lambda Literary Foundation* ek in stikmannich spesjale prizen út. De *Pioneer Award* ("Pionierspriis") is in priis dy't útrikt wurdt oan in foaroansteand persoan út 'e homorjochtebeweging foar syn of har libbenslang krewearjen. De *Bridge Builder Award* ("Brêgebouwerspriis") giet nei in persoan, lykfol hokker seksuële oriïntaasje oft dy ek hawwe mei, dy't him ynset hat foar de homo-, bi- en transmienskip. En de *Trustee Award* ("Folmachtspriis") is foar in skriuwer dy't yn hege mjitte bydroegen hat ta in better begryp fan en foar de homo-, bi- en transmienskip yn 'e bredere maatskippij. Begjin 2011 naam de *Lambda Literary Foundation* ek de útrikking oer fan 'e *Jim Duggins Outstanding Mid-Career Novelists' Prize* ("Jim Duggins Bûtengewoane Midskarriêre-romanskriuwerspriis"), in oeuvrepriis dy't elts jier takend wurdt oan twa homo-, bi- of transseksuële skriuwers, in man en in frou. En ta einbeslút stelde de *Foundation* yn 2013 de *Dr. Betty Berzon Emerging Writer Award* ("Dr. Betty Berzonpriis foar Oankommende Skriuwers") yn, om jonge skriuwers te earjen dy't teminsten ien boek publisearre hawwe.

## Keppelings om utens
* Offisjele webside fan 'e ''Lambda Literary Awards''
Robert A. Heinlein Award

De ***Robert A. Heinlein Award*** is in Amerikaanske literatuerpriis dy't elts jier oan 'e ein fan maaie útrikt wurdt "*foar treflike publisearre wurken op it mêd fan science fiction en technyske skriuwerij om de minske te ynspirearjen en ferken it hielal.*" De priis draacht de namme fan 'e ferneamde en mannichfâld bekroande Amerikaanske science fiction-skriuwer Robert A. Heinlein (1907-1988), en waard yn 2003 ynsteld troch it Heinlein Genoatskip.

De útrikking wurdt dien yn it lêste wykein fan maaie (it *[[Memorial Day]]*-wykein) troch de *[[Baltimore Science Fiction Society]]* (BSFS) op harren jierlikse science fiction-konvinsje Balticon, te Baltimore. De *Robert A. Heinlein Award* kin takend wurde oan ien of mear winners tagelyk, en bestiet út in sulveren medalje mei dêrop Heinlein syn byltenis, makke troch keunstner Arlin Robbins, oan in lint yn 'e Amerikaanske nasjonale kleuren read-wyt-blau. Under de skriuwers dy't de priis alris wûnen, binne Larry Niven en Jerry Pournelle (2005) en Anne McCaffrey en Elizabeth Moon (2007). Foar in folsleine list mei winners, sjoch op dizze side, op 'e Ingelske Wikipedy.

## Keppelings om utens
* Offisjele webside fan 'e ''Robert A. Heinlein Award''
Sidewise Award for Alternate History

De ***Sidewise Awards for Alternate History*** ("Sydlingse Prizen foar Alternative Skiednis"), ek wol koartwei de *Sidewise Awards* neamd, binne in groep Amerikaanske prizen dy't ienris yn 't jier útrikt wurde foar de bêste boeken en ferhalen op it mêd fan 'e *[[alternate history]]*. Dat is in subsjenre fan 'e science fiction dat him konsintrearret op 'e feroare rin fan 'e skiednis troch ien krúsjaal histoarysk feit te feroarjen of wei te litten. De prizen waarden yn 1995 ynsteld, en binne ferneamd nei it koarte ferhaal *Sidewise in Time* út 1934, fan Murray Leinster.

De winners fan 'e *Sidewise Awards* wurde útornearre troch in sjuery fan ekspêrs dêr't yn it ferline behalven Amerikanen en lju út it Feriene Keninkryk en Súd-Afrika diel fan útmakke hawwe. De útrikking fan 'e prizen fynt yn 'e regel plak op 'e *[[World Science Fiction Convention]]*, de "Wrâldkonvinsje fan 'e Science Fiction". Ornaris giet it dêrby om twa prizen: ien foar koarte fiksje (koarte ferhalen, koarte novelles, novelles en koarte romans ûnder de 60.000 wurden) en ien foar lange fiksje (langere romans en romansearjes). As se dêr oanstriid ta fiele, stiet it de sjueryleden frij om dêrnjonken ek noch in *Special Achievement Award* ("Spesjale Priis") ta te kennen foar in wurk of wurken dy't datearje fan foar't de *Sidewise Award* ynsteld waard. Foar in folsleine list mei winners, sjoch op dizze side, op 'e Ingelske Wikipedy.

## Keppelings om utens
* Offisjele webside fan 'e ''Sidewise Awards for Alternate History''
Academy of Country Music Award

De ***Academy of Country Music Awards*** of ***ACM Awards*** (net te betiizjen mei de *[[Country Music Association Award|CMA Awards]]*) binne in groep Amerikaanske prizen dy't ienris yn it jier útrikt wurde troch de *[[Academy of Country Music]]* (ACM) foar de bêste wurken op it mêd fan 'e countrymuzyk fan it foargeande jier. By de oprjochting, yn 1966, wiene it de earste countryprizen dy't tawiisd waarden troch in grutte organisaasje. Yn 1972 waard de útrikkingsseremoanje foar it earst útstjoerd op 'e Amerikaanske tillefyzje, op 'e stjoerder ABC. Fan 1979 ôf waard de seremoanje organisearre troch de ACM yn gearwurking mei tillefyzjeprodusint *[[Dick Clark Productions]]*. Letter ferhuze de útrikking fia de stjoerder NBC nei CBS, dy't him tsjintwurdich noch útstjoerd. *Dick Clark Productions* sette syn meiwurking oan 'e produksje yn 2014 stop, om ynstee dêrfan de útrikking fan 'e *[[American Country Countdown Award]]s*, op 'e stjoerder Fox te produsearjen. 

Oant en mei 2002 waard de útrikking fan 'e *ACM Awards* altyd yn Los Angeles holden, mar fanôf 2003 ferhuze er nei Las Vegas. De seremoanje wurdt yn 'e regel yn april of maaie holden, en de prizen beslane de perioade fan 1 jannewaris oant 31 desimber fan it foargeande jier. De meast prestizjeuze prizen binne dy foar artyst fan it desennium en artyst fan it jier. Artysten fan it desennium wiene: Marty Robbins (60-er jierren); Loretta Lynn (70-er jierren), Alabama (80-er jierren), Garth Brooks (90-er jierren) en George Strait (2000-er jierren). Oare wichtige kategoryen binne: sjonger fan it jier, sjongster fan it jier en liet fan it jier. Alle *ACM Award*-winners steane fernijd op dizze side, op 'e Ingelske Wikipedy.

## Kategoryen
Yn totaal binne der 12 kategoryen:

* artyst fan it desennium (uteraard mar ienris yn 'e tsien jier útrikt, yn jierren dy't einigje op -9)
* artyst fan it jier
* liet fan it jier
* single fan it jier
* album fan it jier
* sjonger fan it jier
* sjongster fan it jier
* sangduo fan it jier
* sanggroep fan it jier
* nije artyst fan it jier
* fideoklip fan it jier
* sangbarren fan it jier

## Keppelings om utens
* Offisjele webside fan 'e ''Academy of Country Music Awards''
Country Music Association Award

De ***Country Music Association Awards*** of ***CMA Awards*** (net te betiizjen mei de *[[Academy of Country Music Award|ACM Awards]]*) binne in groep Amerikaanske prizen dy't ienris yn it jier yn Nashville, yn 'e steat Tennessee, útrikt wurde troch de *[[Country Music Association]]* (CMA) foar de bêste wurken op it mêd fan 'e countrymuzyk fan it foargeande jier. De earste útrikking fûn plak yn 1967. Fan 1968 oant en mei 1971 waard de útrikkingsseremoanje útstjoerd troch de Amerikaanske stjoerder NBC; fan 1972 oant en mei 2005 troch ABC, en fanôf 2006 troch CBS. Jierrenlang waard de seremoanje holden yn 'e ferneamde *[[Grand Ole Opry]]*, yn Nashville (1967-2004), mar fan 2006 wurdt dat dien yn 'e Nashvilske *[[Bridgestone Arena]]*. Yn 2005 waard de útrikking foar de iennichste kear net yn Nashville holden, mar yn New York, yn *[[Madison Square Garden]]*.

## Kategoryen
De *CMA Awards* wurde útrikt op grûn fan in stimming ûnder de leden fan 'e *Country Music Association*. Der binne 13 ûnderskate kategoryen foar artysten:
* artyst fan it jier
* sjonger fan it jier
* sjongster fan it jier
* nije artyst fan it jier (oant 2008 de "hoarizonpriis")
* sanggroep fan it jier
* sangduo fan it jier (sûnt 1970)
* liet fan it jier
* single fan it jier
* album fan it jier
* muzykbarren fan it jier (foar tydlike gearwurking tusken solo-artysten; sûnt 1988)
* fideoklip fan it jier (sûnt 1985)
* muzikant fan it jier
* oeuvrepriis (sûnt 2012)

Fierders binne der njoggen kategoryen foar discjockeys en presintators fan countrymuzykprogramma's:
* radiostasjon fan it jier (ferdield oer 4 subkategoryen oangeande grutte en merkoandiel)
* presintator fan it jier (ferdield oer 4 subkategoryen oangeande grutte en merkoandiel)
* nasjonale presintator fan it jier

Alle *CMA Award*-winners steane fernijd op dizze side, op 'e Ingelske Wikipedy.

## Keppelings om utens
* Offisjele webside fan 'e ''Country Music Association Awards''
American Music Award

De ***American Music Awards*** of **AMA's** binne in groep Amerikaanske prizen dy't ienris yn it jier by in seremoanje yn 'e twadde helte fan novimber yn Los Angeles útrikt wurde foar de bêste muzikale wurken fan it foargeande jier. Oant 2003 waarden se yn novimber fan itselde jier útrikt. De *American Music Awards* waarden yn 1973 ynsteld troch presintator en tillefyzjeprodusint Dick Clark (1929-2012) foar de stjoerder ABC, nei't dy de útrikkingsseremoanje fan de wichtichste Amerikaanske muzykprizen, de *[[Grammy Award]]s*, ferlern hie oan konkurrint CBS.

Oars as de *Grammys*, dy't tawiisd wurde op grûn fan in stimming ûnder de leden fan 'e *Recording Academy* út 'e muzykyndustry sels, wurde de winners fan 'e AMA's beslist troch in opinypeiling ûnder de muzykkeapers en it bredere publyk. De útrikkingsseremoanje is yn 'e hannen fan *[[Dick Clark Productions]]*, foar ABC. Dejinge dy't de measte AMA's ea wûn hat, is sjonger Michael Jackson, dy't der troch de jierren hinne 26 fan opgarre hat. De meast bekroande band is Alabama, mei 23, en de sjongster dy't it meast yn 'e prizen fallen is, is Whitney Houston, mei 22 AMA's. Der binne 22 kategoryen, mei as wichtichsten "artyst fan it jier" en "nije artyst fan it jier".

## Kategoryen
* artyst fan it jier
* nije artyst fan it jier

* favorite froulike pop/rock-artyst
* favorite manlike pop/rock-artyst
* favorite pop/rock-band/duo/groep
* favorite pop/rock-album

* favorite froulike country-artyst
* favorite manlike country-artyst
* favorite country-band/duo/groep
* favorite country-album

* favorite rap/hiphop-artyst
* favorite rap/hiphop-album

* favorite froulike soul/r&b-artyst
* favorite manlike soul/r&b-artyst
* favorite soul/r&b-album

* favorite *[[adult contemporary]]*-artyst
* favorite *[[contemporary inspirational]]*-artyst
* favorite alternative artyst
* favorite *[[Latin muzyk|Latin]]*-artyst
* favorite elektroanyske ''dance''-muzykartyst
* spesjale oeuvrepriis (*special achievement award*)
* single fan it jier

Ophefte kategoryen binne:
* favorite ynternasjonale artyst
* favorite nije *adult contemporary*-artyst
* favorite *adult contemporary*-album
* ûnthjit (*merit*)
* earepriis

## Keppelings om utens
* Offisjele webside fan 'e ''American Music Awards''
Billboard Music Award

De ***Billboard Music Awards*** binne in groep Amerikaanske prizen dy't ienris yn it jier (yn maaie) útrikt wurde foar de bêste wurken op it mêd fan 'e muzykyndustry. De tawizing wurdt dien troch it toanoanjaande muzyktydskrift anneks hitlist *[[Billboard (tydskrift)|Billboard]]*, en de útrikking, dy't foar it earst holden waard yn 1990,  wurdt *live* útstjoerd op 'e Amerikaanske tillefyzje. De útstjoering waard oarspronklik hast tweintich jier lang fersoarge troch de stjoerder Fox, mar nei't dy it programma yn 2007 falle liet, waarden de *Billboard Music Awards* fjouwer jier net útrikt, oant ABC yn 2011 de útstjoering oppakte.

## Kategoryen
Op 't heden hawwe de *Billboard Music Awards* 37 fêste kategoryen (wêrfan't "artyst fan it jier", "album fan it jier", "liet fan it jier" en "nije artyst fan it jier" it wichtichst binne):
* artyst fan it jier
* nije artyst fan it jier
* *Top [[Billboard 200]]*-artyst
* *Top [[Billboard Hot 100|Hot 100]]*-artyst
* bêste froulike artyst
* bêste manlike artyst
* bêste duo/groep
* bêste country-artyst
* bêste dance-artyst
* bêste digitale muzykartyst
* bêste kristlike artyst
* bêste Latin-artyst
* bêste rap-artyst
* bêste R&B-artyst
* bêste rock-artyst
* bêste sosjale artyst
* bêste *[[streaming media|streaming]]*-artyst

* album fan it jier 
* *Top Billboard 200*-album
* bêste country-album
* bêste dance-album
* bêste kristlike album
* bêste Latin-album
* bêste rap-album
* bêste R&B-album
* bêste rock-album

* liet fan it jier
* *Top [[Billboard Hot 100|Hot 100]]*-liet
* bêste countryliet
* bêste dance-liet
* bêste digitale liet
* bêste kristlike liet
* bêste Latin-liet
* bêste rap-liet
* bêste rock-liet
* bêste *[[streaming media|streaming]]*-liet (audio)
* bêste *[[streaming media|streaming]]*-liet (fideo)

* spesjale prizen (net elts jier útrikt):
** *Artist Achievement Award* (oeuvrepriis)
** artyst fan it desennium
** *Billboard Century Award*
** *Billboard Spotlight Award*
** *Icon Award*
** *Milestone Award*
** *Millennium Award*
** *Rising Star Award*
** *Woman of the Year Award*

Ofskafte kategoryen binne û.m.:
* bêste nije manlike artyst
* bêste nije froulike artyst
* bêste alternative artyst
* bêste nije groep/band
* bêste digitale media-artyst
* bêste EDM-artyst
* bêste klassike *crossover*-artyst
* bêste moderne rockartyst
* bêste popartyst
* bêste pop-punkartyst
* bêste ûnôfhinklike album-artyst

* bêste alternative album
* bêste EDM-album
* bêste klassike *crossover*-album
* bêste popalbum
* bêste ûnôfhinklike album

* bêste nije liet
* bêste alternative liet
* bêste EDM-liet
* bêste moderne rockliet
* bêste popliet
* bêste R&B-liet
* bêste *Rythmic Top 40*-titel
* bêstferkeapjende single
* bêste *soundtrack*-single fan it jier

De winners fan 'e wichtichste kategoryen en de spesjale prizen fan 'e *Billboard Music Award* steane fernijd op dizze side, op 'e Ingelske Wikipedy, ûnder de kopkes *Ceremonies* (winners fan 'e wichtichste kategoryen) en *Special Awards* (winners fan 'e spesjale prizen).

## Keppelings om utens
* Offisjele webside fan 'e ''Billboard Music Awards''
People's Choice Award

De ***People's Choice Awards*** ("Folkskarprizen") binne in groep Amerikaanske prizen dy't ienris yn it jier by in seremoanje yn Los Angeles útrikt wurde foar de bêste wurken op it mêd fan film, tillefyzje en muzyk fan it foargeande jier. De winners wurde bepaald troch it Amerikaanske publyk, oarspronklik op grûn fan in opinypeiling, mar sûnt 2005 fia in *online*-stimming op 'e webside fan 'e *People's Choice Awards*. De útrikkingsseremoanje wurdt organisearre troch Procter & Gamble, in Amerikaanske produsint fan konsuminte-artikels. De earste útrikking fûn plak yn 1975, en de seremoanje is sûnt altyd *live* útstjoerd troch de Amerikaanske stjoerder CBS. By de earste útrikking waard *[[The Sting]]* útroppen ta favorite film (fan it jier 1974), Barbra Streisand ta favorite aktrise en John Wayne ta favorite akteur.

## Kategoryen
De kategoryen fan 'e *People's Choice Awards* hawwe troch de jierren hinne wat fariëarre, mar op 't heden binne der 48 ûnderskate kategoryen, ferdield oer fjouwer sjenres:

* Film
** favorite film fan it jier
** favorite aksjefilm fan it jier
** favorite komeedzje fan it jier
** favoryt drama fan it jier
** favorite filmrige fan it jier
** favoryt filmfangefolch fan it jier
** favorite filmakteur fan it jier
** favorite filmaktrise fan it jier
** favorite dramafilmakteur fan it jier
** favorite dramafilmaktrise fan it jier
** favorite aksjefilmstjer fan it jier
** favorite filmsuperheld fan it jier
** favorite komeedzjefilmakteur fan it jier
** favorite komeedzjefilmaktrise fan it jier
* Tillefyzje
** favorite komeedzjesearje fan it jier
** favorite kabeltillefyzjekomeedzjesearje fan it jier
** favorite nije tillefyzjekomeedzjesearje fan it jier
** favorite dramasearje fan it jier
** favorite kabeltillefyzjedramasearje fan it jier
** favorite nije tillefyzjedramasearje fan it jier
** favorite misdiesearje fan it jier
** favorite science fiction/fantasysearje fan it jier
** favorite tillefyzjekwis fan it jier
** favoryt beteltillefyzjeprogramma fan it jier
** favorite komeedzjetillefyzje-akteur fan it jier
** favorite komeedzjetillefyzje-aktrise fan it jier
** favorite dramatillefyzje-akteur fan it jier
** favorite dramatillefyzje-aktrise fan it jier
** favorite deitillefyzjepresintator fan it jier
** favorite jûnstillefyzjepresintator fan it jier
** favoryt ferneamd sjuerylid fan it jier
** favorite nije praatprogrammapresintator fan it jier
** favoryt tillefyzjefangefolch fan it jier
*Muzyk
** favoryt liet fan it jier
** favoryt album fan it jier
** favorite fideoklip fan it jier
** favoryt muzykfangefolch fan it jier
** favorite manlike artyst fan it jier
** favorite froulike artyst fan it jier
** favorite band fan it jier
** favorite popartyst fan it jier
** favorite hiphopartyst fan it jier
** favorite r&b-artyst fan it jier
** favorite country-artyst fan it jier
** favorite trochbrekkende artyst fan it jier
* Spesjaal
** favorite humanitêre bekendheid
** troch it folk keazen stim fan it jier 
** favorite krystfilm

## Keppelings om utens
* Offisjele webside fan 'e ''People's Choice Awards''
Radio Music Award

De ***Radio Music Awards*** wiene in groep Amerikaanske prizen dy't ienris yn it jier útrikt wurde foar de bêste lieten op 'e Amerikaanske radiostjoerders. De nominaasjes waarden basearre op 'e hoemannichte spyltiid dy't de lieten op 'e stjoerders taparte krigen, wat wer te krijen hie mei de populariteit. De *Radio Music Awards* waarden foar it earst útrikt yn 1999, en de seremoanje wie *live* te sjen op 'e stjoerder *[[The WB]]*. Yn 2000 waard it oernommen troch ABC, en letter waard it trochskood nei NBC, dy't dizze prizen yn 'e merk besocht te setten as de *[[Golden Globes]]* fan 'e muzykyndustry. Winners wiene û.m. NSYNC, Shakira, de *[[Backstreet Boys]]*, Janet Jackson, Mariah Carey, Elton John, *[[Destiny's Child]]*, Tim McGraw, Kelly Clarkson, Lenny Kravitz, Nelly, Avril Lavigne en Christina Aguilera. De lêste útrikking fûn plak yn 2005, wêrnei't de *Radio Music Awards* in stille dea stoaren.

## Fêste kategoryen
* artyst fan it jier (*mainstream*-hitradio)
* liet fan it jier (*mainstream*-hitradio)
* artyst fan it jier (*urban en rythmic*-radio)
* liet fan it jier (*urban en rythmic*-radio)
* artyst fan it jier (alternative en rock-radio)
* liet fan it jier (alternative en rock-radio)
* artyst fan it jier (countryradio)
* liet fan it jier (countryradio)
* artyst fan it jier (rock-radio)
* liet fan it jier (rock-radio)
* artyst fan it jier (*adult*-hitradio)
* liet fan it jier (*adult*-hitradio)
* *Legend Award*
French Country Music Award

De ***French Country Music Awards*** (Frânsk: *Prix Français de Musique Country*) binne in groep Frânske prizen dy't ienris yn it jier yn 15 kategoryen útrikt wurde foar de bêste wurken op it mêd fan 'e Frânske en ynternasjonale countrymuzyk. Frjemd genôch (foar in Frânsk barren) steane de prizen fral bekend ûnder de Ingelske namme. De *French Country Music Awards* besteane sûnt 2002, en wurde tawiisd en útrikt troch de *[[French Association of Country Music]]*, fêstige te Saint-Laurent de Vaux.

## Kategoryen
* bêste Frânske sjongster fan it jier
* bêste Frânske sjonger fan it jier
* bêste Frânske groep fan it jier

* bêste sjongster fan it jier
* bêste sjonger fan it jier
* bêste muzikant fan it jier
* bêste ûnôfhinklike artyst fan it jier
* bêste duo fan it jier
* bêste artyst/groep fan it jier
* bêste *[[bluegrass (muzyk)|bluegrass]]*-band fan it jier
* bêste nije talint fan it jier

* bêste liet fan it jier
* bêste album fan it jier
* bêste *live*-optreden fan it jier
* bêste fideoklip fan it jier

## Keppelings om utens
* Offisjele webside fan 'e ''French Association of Country Music''
BBW

**BBW** is in ôfkoarting dy’t stiet foar *Big Beautiful Women* (Ingelsk foar "Grutte Kreaze Froulju"). It wurd waard yn 1979 betocht, doe’t Carole Shaw harren *BBW Magazine* foar ‘t earst útbrocht yn de Feriene Steaten as in tydskrift foar grouwere froulju. Dêrnei waard it begryp troch de saneamde *Fat Acceptance*-beweging oernommen, dy’t him tsjin de diskriminearring fan minsken mei oergewicht engazjearret. It begryp soe it selsfertrouwen fan dikkere froulju grutter meitsje moatte. 

Lykwols hawwe ynternet en seksyndustry de ôfkoarting oernommen as konnotaasje foar grutte moaie neakene froulju. Op de ôfkoarting binne ferskate farianten betocht, bygelyks de ôfkoarting 'Super Sized Big Beautiful Women' (SSBBW) foar froulju dy’t noch mear oergewicht hawwe. 

De krekte definysjes fan in BBW of SSBBW binne lykwols tige subjektyf. Oft BBW of farianten dêrfan in foarm fan seksueel fetisjisme binne is net dúdlik.
Parafily

**Parafily** (fan it Gryksk *para* παρά = neist en *-philia* φιλία = freonskip, hjir leafde) is in begryp yn de seksuology en psychology dy’t in seksuële driuw mei objekten en situaasjes ferbynt dy’t ôfwykt fan de gongbere noarm yn de mienskip. De ôfwikende seksuële praktiken kinne ridlik ûnskuldich wêze, mar ek tsjin it morbide oan sitte. As in persoan yn syn deistige libben hinder hat fan syn seksuële driuw kin der sprake wêze fan in psychyske sykte.

## Klinyske definysje
Foar klinisy is net elke parafily fan belang, of it moat in beheining wêze foar it funksjonearjen fan de persoan. Yn de DSM-IV wurde ferskate parafilyen neamd. Dêrneist is der noch in groep parafilyen dy’t net yn de DSM-IV steane, mar as dy ta in beheining oangeande it funksjonearjen fan de persoan wêze soenen kin der likegoed sprake wêze fan in psychyske ôfwiking.

Yn de DSM-IV steane de neikommende parafilyen omskreaun:

* Ekshibysjonisme
* Fetisjisme
* Frotteurisme
* Pedofily
* Masogisme
* Sadisme
* Fetisjistisch transvestitisme
* Foyeurisme

Yn it hânboek DSM-IV stiet ek in restgroep sûnder neiere omskriuwing. Under dy restgroep falle nekrofily (liken), klismafily (rektaal ynbringen fan floeistof), koprofily (ûntlêsting), telefoankatalogy (obseniteiten oer de telefoan), urofily (urine) en partialisme (lichemsdielen). Troch de ûnderlizzende seksuële driuw soe apotemnofily bygelyks (djip langstme nei it amputearjen fan sûne lichemsdielen, gauris sûnder medysk tafersjoch of oare begelieding) ta it partialisme rekkene wurde kinne.

## Kontroverse
Yn de psychology en psychiatry binne ferskate tsjinlûden oer de klassifikaasje fan parafilyen as psychyske sykten. Der is in groep dy’t úthâld dat de klassifikaasje te bot hinget op maatskiplike noarmen en ideeën. Homofily wie bygelyks in selsstannige parafily yn de DSM-II, sadat der in diagnoaze jûn wurde koe as de eigen homoseksualiteit oer in langere tiid problematyske gefolgen hie. Yn de aktuële DSM-IV-TR stiet in diagnoazekategory "net neier omskreaune seksuële steuring" dêr’t ek in yngong "duorsum en dúdlik lijen oan de seksuële oriïntearring" yn stiet.
Johann Heinrich Wilhelm Tischbein

**Johann "''Heinrich''" Wilhelm Tischbein**, ek wol *Goethe-Tischbein* neamd (Haina (Kloster), 15 febrewaris 1751 – Eutin, 26 febrewaris 1829) wie in Dútsk keunstskilder.

## Biografy
Tischbein waard berne yn in famylje fan keunstskilders út Hessen. Hy wie in neef fan Johann Heinrich Tischbein de Aldere en gong yn de lear by syn omke yn Hamburg. Yn 1772-1773 makke er in stúdzjereis nei Nederlân en fan 1777 ôf oan waard er in bekend portretskildere yn Berlyn.

Tischbein hold fan 1779 oant 1781 ta yn Rome dêr't er de Romeinske klassiken bestudearre en tal fan oare keunststilen, fan rokoko oant it klassisisme. Yn 1781 ferhuze er út jildkrapte nei Zürich yn Switserlân, dêr't er ûnder oaren fysionomyske tekeningen makke foar Johann Kaspar Lavater. 1783 gie er werom nei Rome mei in stúdzjebeurs dêr't Goethe foar bemiddele hie. Fan doe ôf oan skildere er, njonken portretten, hieltyd faker ek lânskippen, histoarische tafrelen en stillibbens, meast yn klassisistyske styl.

Yn 1787 beselskippet Tischbein Goethe in skoft yn Rome en Napels, by dy syn Italiaanske reis. Dat jier makket er ek syn ferneamd wurden skilderij *[[Goethe yn de Campagna|Goethe in der Campagna]]*. Dat skilderij waard kocht troch de bankiersfamylje Rothschild en yn 1787 oan it Städel Museum yn Frankfurt am Main jûn, dêr't it noch altyd te besjen is.

Fan 1789 oant 1799 wie Tischbein yn Napels ek direkteur fan de keunstakademy *Accademia di Belle Arti*. Dêrnei gie er werom nei Dútslân, dêr't er fan 1808 ôf ûnder oare oan it hof fan Peter I fan Oldenburg, te Oldenburg arbeide. Hy stoar 1829 yn de âldens fan 78 jier.

## Galery

Ofbyld:Tischbein JHW Familie.JPG|Hushâldlik tafreel, 1778
Ofbyld:Tischbein Joh. Hr. Wilh. Engel Christine Westphalen@Kunsthalle Hamburg.JPG|Skriuwster Engel Christine Westphalen
Ofbyld:Christian Gottlob Heyne Tischbein original.jpg|Christian Gottlob Heyne
Ofbyld:Tischbein-Lady-Hamilton-43.jpg|Lady Hamilton, 1798
File:Johann Heinrich Wilhelm Tischbein - Die Kinder des Martin Anton Heckscher.jpg|*De bern fan Martin Anton Heckscher*
File:Odysseus und Penelope (Tischbein).jpg|*[[Odysseus]] en [[Penelope]]*, 1802


## Literatuer
* Klaus Langenfeld: *Wilhelm Tischbein, Goethe-Maler in Rom und herzoglich oldenburgischer Hofmaler*. Oldenburg, Isensee Verlag 2008, ISBN 978-3-89995-548-4

## Keppelings om utens
* Ynformaasje oer Tischbein
* ''Goethe in der Campagna''
Mahina Zaltana

**Mahina Zaltana**, echte namme: **Shandale Correa** (10 maaie 1979), is in Amerikaansk neakenmodel en pornografysk aktrise fan Filipynsk etnysk komôf, dy't yn it ferline ek wol gebrûk makke hat fan 'e artystenammen Mahina en Manila Zaltana. Neffens har offisjele opjefte is se 1.57 m, mei in gewicht fan 55 kg en kupmaat 36C.

## Karriêre
Mahina Zaltana waard yn 1979 berne yn 'e steat Hawaï. Hja makke har debút yn in pornografyske film yn 2010, doe't se 31 jier wie. Neffens de Internet Adult Film Database (IAFD) hat se sûnt yn in fjirtichtal pornofilms spile, û.m. foar sokke foaroansteande labels as Evil Angel, Third Degree Films, Devil's Film, Elegant Angel, Zero Tolerance, Jules Jordan Video, Pure Play Media en Hustler Video. Ek hat se in protte wurke foar pornosites as Brazzers en Kink.com.

## Keppelings om utens
* Offisjele webside fan Mahina Zaltana
* Biografy en filmografy fan Mahina Zaltana yn 'e ''Internet Movie Database'' (IMDb)
* Biografy en filmografy fan Mahina Zaltana yn 'e ''Internet Adult Film Database'' (IAFD)
Megan Vaughn

**Megan Vaughn**, echte namme: **Sarah Lauren Gibson** (San Diego, 7 febrewaris 1992), is in rêstend Amerikaansk neakenmodel en pornografysk aktrise fan Afro-Amerikaansk etnysk komôf, wa har artystenamme oft ek wol (mis)stavere wurdt as Meagan Vaughn. Neffens har offisjele opjefte is se 1.65 m, mei in gewicht fan 57 kg en kupmaat 34C.

## Libben en karriêre
Megan Vaughn waard yn 1992 berne, en is hikke en tein yn it Súdkalifornyske San Diego. Nei't se de middelbere skoalle trochrûn hie, fûn se wurk op 'e saneamde "boeremerk" (*farmer's market*) fan San Diego, dêr't se avokado's ferkocht. Yn juny 2010, doe't se 18 jier wie, makke se har debút yn in pornografyske film. Neffens eigen sizzen barde dat fia de tsjinsten fan in manager dy't har finansjeel oplichte, en mei wa't se úteinlik dan ek har gearwurking beëinige. De man fette dat blykber net goed op en skynt sûnt allegeduerigen leagens oer Vaughn te fersprieden op it ynternet, lykas dat se eins prostituee wêze soe en dat se de hiele Kalifornyske pornoyndustry ynfektearre hawwe soe mei de seksueel oerdraachbere oandwaning herpes.

Vaughn stoppe nei dy breuk mei har manager in hoartsje mei wurkjen, mar makke in *comeback* nei't se in kontrakt ôfsletten hie mei it renommearre managementburo ATM L.A. Neffens de Internet Adult Film Database (IAFD) hat Vaughn fan 2010 ôf yn likernôch 40 pornofilms spile, û.m. foar sokke foaroansteande labels as *[[Elegant Angel]]*, *[[Hustler Video]]*, *[[Black Ice (filmstudio)|Black Ice]]*, *[[West Coast Productions]]*, *[[Evil Angel (filmstudio)|Evil Angel]]*, *[[Vivid Entertainment]]*, *[[Devil's Film]]*, *[[Pure Play Media]]* en *[[Jules Jordan Video]]*. Ek hat se in protte wurke foar pornosites as *[[BangBros]]*.

## Prizen en nominaasjes

## Filmografy

## Keppelings om utens
* Biografyske gegevens en filmografy fan Megan Vaughn yn 'e ''Internet Movie Database'' (IMDb)
* Biografyske gegevens en filmografy fan Megan Vaughn yn 'e ''Internet Adult Movie Database'' (IAFD)
Marica Hase

**Marica Hase**, echte namme: 長谷真理香, **Hase Marika** (yn it Japansk stiet de efternamme foaroan) (Tokio, 29 oktober 1984), is in Japansk glamourmodel, neakenmodel, fetysjmodel, pornografysk aktrise en *mainstream*-aktrise, dy't ek wol koartwei bekendstiet as **Marika** (まりか of 茉莉香). Hja hat yn it ferline ek wol gebrûk makke fan 'e artystenammen Marianne en Hasemari. 

## Libben en karriêre
Marica Hase is hikke en tein yn 'e Japanske haadstêd Tokio, en sette yn 2007 útein mei in karriêre as gravueremodel, in spesifyk soarte fan Japansk glamourmodel. Yn 2008 publisearre se in fotoboek mei neakenfoto's fan harsels. Yn desimber 2009, doe't se 25 jier wie, makke se har debút yn 'e pornografyske film *Actual Gravure Idol x AV Debut*, foar de studio *Soft on Demand* (SOD). Nei't se dêr ferskate dvd's útbrocht hie, stapte Hase oer nei it *EROTICA*-label. Yn totaal spile se yn sa'n 200 Japanske pornofilms, al binne dêrby sammel-dvd's en werútbrochte ferzjes meiteld.

Ein maart 2012 kundige Hase oan dat se fan doel wie om oersee te gean. It is tige seldsum dat Japanske pornoaktrises yn it bûtenlân wurkje, sawol fanwegen de taalbarriêre as om't der suver gjin konneksjes besteane tusken pornoyndustry yn Japan en dy yn 'e rest fan 'e wrâld. Likegoed ferfear Hase letter dat jier nei Los Angeles, yn 'e Amerikaanske steat Kalifornje. Dêr makke se in goede start doe't se yn jannewaris 2013 as *[[Pet of the Month]]* yn it ferneamde neakenblêd *[[Penthouse (tydskrift)|Penthouse]]* stie. Hoewol't se yn Japan noch altyd ûnder de namme "Marika" wurket, besleat se om foar har wurk yn Amearika de stavering te feringelskjen ta "Marica". Har namme wurdt lykwols noch gauris ferhaspele ta Marica Haze, Mirika en sels Marica Maze, en dêr hat hja op har blôch har beklach oer dien.

Neffens de Internet Adult Film Database (IAFD) hat Hase ûnderwilens bûten Japan yn mear as 50 pornofilms spile, foar it meastepart foar sokke foaroansteande studio's as Evil Angel, Jules Jordan Video, Elegant Angel, West Coast Productions, Digital Sin en Adam & Eve. Ek hat se wurke foar guon Jeropeeske studio's, lykas de Italjaanske Mario Salieri Entertainment Group. Fierders hat Hase ek aktyf west foar pornosites as Brazzers, Kink.com en Mofos.

Yn har heitelân Japan is Hase fierders ek wurksum as *[[mainstream]]*-aktrise. Sa hie se de haadrol yn 'e horrorfilm *Daredemo Yokata* (*All Night Long*), út 2009, fan regisseur Katsuya Marsumura.

## Prizen en nominaasjes

## Keppelings om utens
* Offisjele webside fan Marica Hase
*  Biografyske en filmografy fan Marica Hase yn 'e ''FreeOnes''
*  Biografyske en filmografy fan Marica Hase yn 'e ''Internet Adult Film Database''
*  Biografyske en filmografy fan Marica Hase yn 'e ''Adult Film Database''
*  Biografyske en filmografy fan Marica Hase yn 'e ''Internet Movie Database'' (IMDb)
Heather Lee

**Heather Lee**, echte namme: **Shana Yaxley** (Portland, 31 oktober 1969), is in rêstend Amerikaansk neakenmodel, stripper en pornografysk aktrise fan mingd Latino-Amerikaansk etnysk komôf, dy't yn it begjin fan har karriêre ek wol gebrûk makke fan 'e artystenammen Maria Lee en Maria. Neffens har offisjele opjefte is se 1.50 m lang. Se stie ûnder har karriêre fral bekend om har grutte boarsten, mei kupmaat 34EE, dêr't se oan kommen wie troch in boarstfergruttingsoperaasje te ûndergean.

## Libben en karriêre
Heather Lee waard yn 1969 berne yn Portland, yn 'e steat Oregon, mar groeide op yn 'e steaten Nij-Jersey en Michigan. Op har achttjinde, daliks nei't se de middelbere skoalle ôfrûne hie, sette se yn Michigan útein mei as stripper te wurkjen yn ferskate stripklubs. Yn 1989 ferfear Lee nei súdlik Kalifornje, dêr't se as neakenmodel begûn te posearjen foar neakenblêden as *[[Gent (tydskrift)|Gent]]*, *[[The Score Group|Score]]* en *[[Hustler|Hustler's Busty Beauties]]*.

Yn 1992 rekke se foar it earst belutsen by de Amerikaanske pornoyndustry, en yn 1993, doe't se 24 jier wie, makke se har debút yn in pornografyske film. Hja waard al gau tige populêr, benammen ûnder fans fan it grutte-boarstesjenre. In protte fan Lee har films hiene anale en ynterrasiale tema's, en se wurke û.o. mei Peter North en Jake Steed. Teffens holp se de swarte akteur Mr. Marcus, mei wa't se in skoft in relaasje hie, om syn pornokarriêre op 'e gleed te krijen.

Neffens de Internet Adult Film Database (IAFD) spile Lee yn totaal yn mear as 200 pornofilms, û.m. foar sokke foaroansteande Amerikaanske labels as *[[Sin City (filmstudio)|Sin City]]*, *[[Wicked Pictures]]*, *[[Vivid Entertainment]]*, *[[Elegant Angel]]*, *[[VCA Pictures]]*, *[[New Sensations (filmstudio)|New Sensations]]* en *[[Anabolic Video]]*. Teffens wurke se bytiden foar Jeropeeske studio's, lykas it Dútske *[[Sascha Alexander|Sascha Alexander Productions]]* en de Deenske *[[Color Climax Corporation]]*.

Njonken har aktearwurk bleau se har hiele karriêre troch ek wurksum as stripper en neakenmodel. Yn 2000 loek Lee har út 'e pornoyndustry werom, mar tsjin 2010 ûntstie der nije belangstelling foar har films troch har likenis (fan gesicht) mei de *mainstream*-aktrise Eva Longoria (bekend fan 'e searje *[[Desperate Housewives]]*).

## Keppelings om utens
* Biografyske gegevens en filmografy fan Heather Lee yn 'e ''Internet Movie Database'' (IMDb)
* Biografyske gegevens en filmografy fan Heather Lee yn 'e ''Internet Adult Film Database'' (IAFD)
Jada Stevens

**Jada Stevens**, echte namme: **Candace Jackson** (Snelville (Georgia), 4 july 1988), is in Amerikaansk neakenmodel, stripper en pornografysk aktrise, dy't yn it ferline ek wol gebrûk makke hat fan 'e artystenammen Jade Stevens en Jacia Stevens. Neffens har offisjele opjefte is se 1.57 m, mei in gewicht fan 52 kg.

## Libben en karriêre
Jada Stevens waard yn 1988 berne yn it stedsje Snelville, yn 'e steat Georgia. Mei njoggentjin jier sette hja útein mei te wurkjen as stripper yn in stripklub yn Atlanta. Har debút yn in pornografyske film makke se yn it foarjier fan 2008.

Neffens de Internet Adult Film Database (IAFD) hat se sûnt yn mear as twahûndert pornofilms spile, û.m. foar sokke foaroansteande labels as *[[Vivid Entertainment]]*, *[[Evil Angel (filmstudio)|Evil Angel]]*, *[[Jules Jordan Video]]*, *[[Elegant Angel]]*, *[[Pure Play Media]]*, *[[Zero Tolerance (filmstudio)|Zero Tolerance]]*, *[[New Sensations (filmstudio)|New Sensations]]*, *[[Digital Playground]]*, *[[Hustler Video]]*, *[[Third Degree Films]]*, *[[West Coast Productions]]*, *[[Red Light District]]*, *[[Seymore Butts Home Movies]]* en *[[Shane's World]]*. Teffens hat se in protte wurke foar pornosites as *[[Brazzers]]* en *[[Kink.com]]*. Yn 2013 ferskynde se yn 'e webshow *Fresh Off the Boat*, fan *Vice Magazine*, wêryn't se mei gasthear Eddie Huang in rûnreis troch Miami makke mei de klam op iten en pornografy.

Yn 2010 feroare Stevens har foarkommen fan blondine ta brunette. Hja hat har spesjalisearre yn anale en ynterrasiale pornografy. Se seit in grutte fan te wêzen fan hiphopmuzyk. Yn 2012 wûn se in *[[AVN Award]]* (de *[[Oskar]]* fan 'e pornoyndustry) foar de bêste triosekssêne mei twa froulju en in man. Fierders hat se 7 kear nominearre west foar in *AVN Award*.

## Prizen en nominaasjes

## Keppelings om utens
* Offisjele webside fan Jada Stevens
* Biografy en filmografy fan Jada Stevens yn 'e ''Internet Movie Database'' (IMDb)
* Biografyske gegevens en filmografy fan Jada Stevens yn 'e ''Internet Adult Film Database'' (IAFD)